མདོ་སྨད་བྱང་ཤར་ཁུལ་དུ་སྤྱི་ལོ་༡༢༩༢སྐོར་ནས་མཁས་གྲུབ་ཨོ་རྒྱན་པ་གོང་མ་སེ་ཆེན་རྒྱལ་པོས་གདན་འདྲེན་སྐབས་མཚོ་སྔོན་དུ་གསོ་རིག་འཆད་སྤེལ་གནང་།དཀར་རྩེ་གདུང་བ་བློ་བཟང་རྣམ་རྒྱལ།ཟ་ན་སྨན་པ་ཤེས་རབ་མཆོག་ལྡན་སོགས་གསོ་སྐྱོང་གནང་།དེ་རྗེས་རྗེ་རང་བྱུང་རྡོ་རྗེ་དང་ས་སྐྱ་ཨ་མེས་ལྷ་རྗེ་སོགས་བོད་དབུས་ཕྱོགས་ནས་ཕེབས་པའི་མཁས་པ་རྣམས་ཀྱིས་ཀྱང་མཚོ་སྔོན་ཁུལ་དུ་གནས་སྐབས་ཀྱི་སློབ་མ་བསྡུས་ནས་གསོ་རིག་འཆད་སྤེལ་གྱིས་བརྒྱུད་འཛིན་པ་གསོ་སྐྱོང་གནང་།སྤྱི་ལོ་༡༧༡༡ལོར་ཡོངས་འཛིན་ཆུ་བཟང་བསྟན་པའི་རྒྱལ་མཚན་མཆོག་སྐུ་འབུམ་དགོན་གྱི་ཚོགས་ཆེན་མཁན་པོའི་ཁྲི་བཞུགས་སྐབས་སུ་སྐུ་འབུམ་བྱམས་པ་གླིང་དུ་སྨན་པ་གྲྭ་ཚང་གཞན་ཕན་ནོར་བུའི་གླིང་ཞེས་པ་གསར་འཛུགས་གནང་།དཔལ་ལྡན་རྒྱུད་བཞི་འཆད་ཉན་གནང་ནས་གྲོ་ལུང་པཎྚི་ཏ་བློ་བསང་བསྟན་པའི་རྒྱལ་མཚན།མེར་རྒན་ཆོས་རྗེ་ཤེས་རབ་བསྟན་འཛིན།ཧོར་ཧུ་ཐོག་ཐུ་དཔལ་ལྡན་རྒྱ་མཚོ།རྒྱ་ཡག་ཞབས་དྲུང་བློ་བཟང་དར་རྒྱས།ཉ་ཀྱ་དགེ་བཤེས་རྒྱལ་མཚན་ནོར་བུ།གྲོ་ཚང་སྨན་པ་ཚང་།དཀའ་ཆེན་བྱང་ཆུབ་རིན་ཆེན་བཟང་པོ་སོགས་ནས་འབྲི་གུང་གྲུབ་ཆེན་བློ་བཟང་བསྟན་པའི་རྒྱལ་མཚན་བར་སྨན་པའི་ཁྲི་རབས་རིམ་པར་བྱོན་པ་རྣམ་ནས་མདོ་ཁམས་བྱང་ཕྱོགས་རྒྱུད་དུ་གསོ་རིག་གི་བསྟན་པ་རྒྱ་ཆེར་སྤེལ།